cyanic-selkie/wikianc huggingface dataset:
Επίγεια ψηφιακή τηλεόραση
Η επίγεια ψηφιακή τηλεόραση στην Ελλάδα
Στην Ελλάδα η επίγεια ψηφιακή μετάδοση ξεκίνησε από το ΤΕΙ Κρήτης από το εργαστήριο Έρευνας και Ανάπτυξης τηλεπικοινωνιακών συστημάτων PASIPHAE το Σεπτέμβριο του 2001 με δοκιμαστική εκπομπή σε όλο το Ηράκλειο Κρήτης και ακολούθησε η ΕΡΤ στις 6 Ιανουαρίου 2006 με δοκιμαστική εκπομπή. Μεταξύ Μαρτίου και Μαΐου 2006 έγινε η σταδιακή έναρξη εκπομπής των τριών βασικών καναλιών που αποτελούν την πιλοτική πλατφόρμα εκπομπής της ΕΡΤ, την ΕΡΤ Ψηφιακή.
Μέχρι και το τέλος του καλοκαιριού του 2009 η ψηφιακή τηλεόραση στην Ελλάδα περιοριζόταν στη πλατφόρμα της ΕΡΤ που αποτελούταν από: Το σινέ+ με ταινίες, το σπορ+ με αθλητικά, και το πρίσμα+ κανάλι γενικού ενδιαφέροντος και σαφή προσανατολισμό/υποστήριξη σε άτομα με αναπηρίες (υπότιτλοι, νοηματική γλώσσα σε κάποια προγράμματα κ.ο.κ.). Τα παραπάνω κανάλια διέκοψαν όμως τη λειτουργία τους το Μάρτιο του 2012. Επίσης αναμεταδίδεται και το δορυφορικό πρόγραμμα του ΡΙΚ.
Σύμφωνα με οδηγία της Ευρωπαϊκής Επιτροπής, όλες οι ευρωπαϊκές χώρες θα έπρεπε να είχαν σταματήσει την προβολή των αναλογικών προγραμμάτων μέχρι το τέλος του 2012. Στις 6 Φεβρουαρίου 2015 η Ελλάδα ολοκλήρωσε επιτυχώς την ψηφιακή μετάβαση.
Εξωτερικοί σύνδεσμοι
Κατηγορία:Τηλεόραση Κατηγορία:Τηλεοπτική τεχνολογία Κατηγορία:Ψηφιακή τεχνολογία
Μεγκ Γουίτμαν
Η Μάργκαρετ Κούσινγκ Γουίτμαν (γεννημένη στις 4 Αυγούστου 1956) είναι Αμερικανίδα, στέλεχος επιχειρήσεων και πρώην υποψήφια πολιτικός. Είναι μέλος του διοικητικού συμβουλίου της Procter & Gamble και της General Motors. Η Γουίτμαν ήταν προηγουμένως Πρόεδρος και Διευθύνουσα Σύμβουλος της Hewlett Packard Enterprise. Ήταν, επίσης, Διευθύνουσα Σύμβουλος της Quibi πριν αυτή κλείσει τον Οκτώβριο του 2020. Η Γουίτμαν ήταν ανώτερο μέλος στις προεκλογικές εκστρατείες για την Προεδρία του Μιτ Ρόμνεϊ τόσο το 2008 όσο και το 2012 και ήταν υποψήφια για κυβερνήτης της Καλιφόρνιας με τους Ρεπουμπλικάνους το 2010, αλλά υποστήριξε τη Χίλαρι Κλίντον το 2016, αφού υποστήριξε τον Κρις Κρίστι και το 2020 τον Τζο Μπάιντεν.
Η Γουίτμαν υπήρξε στέλεχος της The Walt Disney Company, όπου ήταν αντιπρόεδρος Στρατηγικού Σχεδιασμού κατά τη διάρκεια της δεκαετίας του 1980. Στη δεκαετία του 1990, ήταν στέλεχος των DreamWorks, Procter & Gamble και Hasbro. Η Γουίτμαν ήταν πρόεδρος και διευθύνουσα σύμβουλος του eBay από το 1998 έως το 2008. Κατά τη διάρκεια των 10 ετών της στην εταιρεία, η Γουίτμαν επέβλεψε την επέκτασή της από 30 υπαλλήλους και 4 εκατομμύρια δολάρια σε ετήσια έσοδα, σε περισσότερους από 15.000 υπαλλήλους και 8 δισεκατομμύρια δολάρια σε ετήσια έσοδα. Το 2014, η Γουίτμαν αναδείχθηκε 20η στη λίστα του περιοδικού Forbes με τις 100 Πιο Ισχυρές Γυναίκες στον Κόσμο.
Το 2008, η Γουίτμαν αναφέρθηκε από τους New York Times ως μεταξύ των γυναικών που ήταν πιθανό να γίνουν η πρώτη γυναίκα πρόεδρος των Ηνωμένων Πολιτειών. Είχε βάλει υποψηφιότητα για κυβερνήτης της Καλιφόρνιας το 2010 και κέρδισε τις προκριματικές εκλογές των Ρεπουμπλικανών. Ώντας η πέμπτη πλουσιότερη γυναίκα στην Καλιφόρνια με καθαρή περιουσία 1,3 δισεκατομμύρια δολάρια το 2010, ξόδεψε το δεύτερο υψηλότερο ποσό ιδίων χρημάτων για την εκστρατεία της από ό,τι οποιοσδήποτε άλλος πολιτικός υποψήφιος για μία μόνο εκλογή στην αμερικανική ιστορία, ξοδεύοντας 144 εκατομμύρια δολάρια  από τη δική της περιουσία και 178,5 εκατομμύρια δολάρια συνολικά, συμπεριλαμβανομένων χρημάτων από δωρητές, ρεκόρ που ξεπέρασε μόνο ο Μάικλ Μπλούμπεργκ στις προεδρικές εκλογές του 2020. Η Γουίτμαν ηττήθηκε από τον Δημοκρατικό πρώην κυβερνήτη Τζέρι Μπράουν στις κυβερνητικές εκλογές της Καλιφόρνιας το 2010 με 54% των ψήφων για τον Μπράουν και 41% για την ίδια.
Νεαρή ηλικία και εκπαίδευση
Η Γουίτμαν γεννήθηκε στο Κολντ Σπρινγκ Χάρμπορ της Νέας Υόρκης, κόρη της Μάργκαρετ Κούσινγκ (γεννημένη Γκούντχιου) και του Χέντρικς Χάλετ Γουίτμαν, του νεότερου.
Η Γουίτμαν παρακολούθησε το λύκειο Κολντ Σπρινγκ Χάρμπορ, αποφοιτώντας μετά από τρία χρόνια το 1974. Στα απομνημονεύματά της, λέει ότι ήταν μία από τους 10 καλύτερους μαθητές της τάξης της. Ήθελε να γίνει γιατρός, έτσι σπούδασε μαθηματικά και επιστήμες στο Πανεπιστήμιο του Πρίνστον. Ωστόσο, αφού πέρασε ένα καλοκαίρι πουλώντας διαφημίσεις για το περιοδικό Business Today, στράφηκε στο πεδίο των οικονομικών. Αποφοίτησε με πτυχίο στα οικονομικά με άριστα από το Πανεπιστήμιο του Πρίνστον το 1977 αφού ολοκλήρωσε μια 83-σελίδων πτυχιακή εργασία με τίτλο "Η εμπορία αμερικανικών καταναλωτικών προϊόντων στη Δυτική Ευρώπη". Στη συνέχεια,η Γουίτμαν απέκτησε MBA από τη Σχολή Διοίκησης Επιχειρήσεων του Χάρβαντ το 1979.
Η Γουίτμαν είναι παντρεμένη με τον Γκρίφιθ Χαρς τον τέταρτο, Πρόεδρο Νευροχειρουργικής στο Πανεπιστήμιο της Καλιφόρνια, Ντέιβις και προηγουμένως στο Ιατρικό Κέντρο του Πανεπιστημίου Στάνφορντ. Εχουν δύο γιούς. Ζει στο Άθερτον της Καλιφόρνια από τον Μάρτιο του 1998. Το Whitman College, που ολοκληρώθηκε το 2007 στο Πανεπιστήμιο του Πρίνστον, πήρε το όνομά του από τη Μεγκ Γουίτμαν μετά από δωρεά 30 εκατομμυρίων δολαρίων.
Τα πρώτα χρόνια
Η Γουίτμαν ξεκίνησε την καριέρα της το 1979 ως υπέυθυνη μάρκας στην Procter & Gamble στο Σινσινάτι του Οχάιο. Η Γουίτμαν αργότερα εργάστηκε ως σύμβουλος στην Bain & Company. Ανέβηκε στην ιεραρχία και έφτασε στη θέση της ανώτερης αντιπροέδρου.
Η Γουίτμαν έγινε αντιπρόεδρος στρατηγικού σχεδιασμού στην The Walt Disney Company το 1989. Δύο χρόνια αργότερα εντάχθηκε στην Stride Rite Corporation, πριν γίνει πρόεδρος και Διευθύνουσα Σύμβουλος της Φλόριστ Τράνσγουόρτλντ Ντελίβερι το 1995.
Ως Γενική Διευθύντρια τους τμήματος Πλέισκουλ της Χάσμπρο, από τον Ιανουάριο του 1997, επέβλεψε την παγκόσμια διαχείριση και εμπορία δύο παιδικών μαρκών, της Πλέισκουλ και του Μίστερ Ποτέιτο Χεντ. Εισήγαγε, επίσης, την παιδική τηλεοπτική εκπομπή Τελετάμπις του Ηνωμένου Βασιλείου στις ΗΠΑ
eBay
Η Γουίτμαν προσχώρησε στο eBay τον Μάρτιο του 1998, όταν είχε 30 υπαλλήλους και έσοδα περίπου 4 εκατομμύρια δολάρια. Κατά τη διάρκεια της θητείας της ως CEO, έως το 2008, η εταιρεία αυξήθηκε σε περίπου 15.000 υπαλλήλους και 8 δισεκατομμύρια δολάρια σε ετήσια έσοδα. Αρχικά, όταν η Γουίτμαν είχε ενταχθεί στο eBay, βρήκε τον ιστότοπο ως μία απλή ασπρόμαυρη ιστοσελίδα με γραμματοσειρά courier. Την πρώτη της μέρα, ο ιστότοπος ήταν εκτός λειτουργίας για οκτώ ώρες. Πίστευε ότι ο ιστότοπος ήταν δυσνόητος και ξεκίνησε χτίζοντας μία νέα εκτελεστική ομάδα. Η Γουίτμαν οργάνωσε την εταιρεία χωρίζοντάς την σε είκοσι τρεις επιχειρησιακές κατηγορίες. Κατόπιν ανέθεσε στελέχη σε κάθε μία, συμπεριλαμβανομένων περίπου 35.000 υποκατηγοριών. Το 2002, αμέσως μετά την αρχική δημόσια προσφορά, η PayPal έγινε εξ ολοκλήρου θυγατρική του eBay με αξία 1,5 δισεκατομμύρια δολάρια. Το 2004, η Γουίτμαν έκανε αρκετές βασικές αλλαγές στην ομάδα διαχείρισής της. Ο Τζεφ Τζόρνταν ανέλαβε το PayPal, ο Ματ Μπάνικ ανέλαβε τον έλεγχο των διεθνών δραστηριοτήτων και ο Μπιλ Κομπ πήρε τον έλεγχο των αμερικανικών δραστηριοτήτων. δεξιά|μικρογραφία|200x200εσ| Το λογότυπο του eBay πριν από τον Σεπτέμβριο του 2012.
Κατά τη διάρκεια της θητείας της Γουίτμαν ως Διευθύνουσας Συμβούλου, το eBay ολοκλήρωσε την εξαγορά του Skype έναντι 4,1 δισεκατομμυρίων δολαρίων σε μετρητά και μετοχές τον Σεπτέμβριο του 2005. Το eBay παραδέχθηκε αργότερα ότι είχε πληρώσει ακριβά για την εξαγορά και το 2009, το eBay πούλησε το Skype σε μία ομάδα επενδυτών με επικεφαλής την εταιρεία Σίλβερ Λέικ Συνεργάτες με αξία 2,75 δισεκατομμύρια δολάρια. Το 2011, αφού κατατέθηκαν τα πρώτα έγγραφα για πιθανή αρχική δημόσια προσφορά, η Μάικροσοφτ αγόρασε το Skype για 8,5 δισεκατομμύρια δολάρια ΗΠΑ.
Τον Ιούνιο του 2007, ενώ προετοιμαζόταν για μία συνέντευξη στο Reuters, η Γουίτμαν φέρεται να έσπρωξε την υφισταμένη της, υπάλληλο στο τμήμα επικοινωνίας Young Mi Kim. Για το περιστατικό, η Γουίτμαν είπε, "Σε οποιοδήποτε περιβάλλον εργασίας υψηλής πίεσης, εντάσεις μπορεί να εμφανιστούν." Η Κιμ δήλωσε επίσης: "Ναι, είχαμε ένα ατυχές περιστατικό, αλλά το λύσαμε με τρόπο θετικό για εκείνη και για το eBay." Το θέμα λύθηκε μετά από διακανονισμό 200.000 δολαρίων.
Η Γουίτμαν παραιτήθηκε από τη θέση της Διευθύνουσας Συμβούλου του eBay τον Νοέμβριο του 2007, αλλά παρέμεινε στο διοικητικό συμβούλιο και ήταν σύμβουλος του νέου Διευθύνοντος Συμβούλου Τζον Ντόναχιου μέχρι τα τέλη του 2008. Εισήχθη στο αμερικανικό Business Hall of Fame το 2008. «Είπα εδώ και καιρό ότι 10 χρόνια είναι κατά προσέγγιση το καλύτερο χρονικό διάστημα για να μείνει κανείς στο τιμόνι μίας εταιρείας σαν τη δική μας», είπε σε συνέντευξή της στο San Francisco Chronicle, προσθέτοντας ότι «ήρθε η ώρα για νέα ηγεσία, νέα προοπτική και νέο όραμα».
Η Γουίτμαν έχει λάβει πολλά βραβεία και διακρίσεις για τη δουλειά της στο eBay. Σε περισσότερες από μία περιπτώσεις, κατατάχθηκε μεταξύ των πέντε πιο ισχυρών γυναικών από το περιοδικό Fortune. To Harvard Business Review την κατονόμασε ως την όγδοη Διευθύνουσα Σύμβουλο με τις καλύτερες επιδόσεις της τελευταίας δεκαετίας και οι Financial Times την χαρακτήρισαν ως ένα από τα 50 πρόσωπα που διαμόρφωσαν τη δεκαετία.
Hewlett Packard
Τον Ιανουάριο του 2011, η Γουίτμαν έγινε μέλος του διοικητικού συμβουλίου της Hewlett-Packard (HP). Ορίστηκε Διευθύνουσα Σύμβουλος στις 22 Σεπτεμβρίου 2011. Οι βασικές απόφάσεις της Γουίτμαν κατά τη διάρκεια του πρώτου έτους της ως Διευθύνουσας Συμβούλου ήταν η επανεστίαση της προσοχής στο τμήμα Έρευνας & Ανάπτυξης της HP και ο επαναπροσδιορισμός της εταιρείας στον τομέα των προσωπικών υπολογιστών που ο προκάτοχός της είχε ανακοινώσει ότι σκεφτόταν να σταματήσει.
Τον Μάιο του 2013, το Bloomberg LP χαρακτήρισε τη Γουίτμαν ως την «Πιο Αποτυχημένη Διευθύνουσα Σύμβουλο» μαζί με τον Τιμ Κουκ της Apple (κατετάγη 12ος) και την Βιρτζίνια Ρόμετυ της IBM (κατετάγη 10η) - των οποίων οι μετοχές έχουν όλες τις χειρότερες αποδόσεις σε σχέση με την ευρύτερη αγορά από την αρχή της θητείας του κάθε Διευθύνοντος Συμβούλου. Η μετοχή της HP πρωτοστάτησε στη λίστα με χαμηλότερη απόδοση κατά 30,7 ποσοστιαίες μονάδες από τότε που η Γουίτμαν ανέλαβε τη θέση.
Στις 26 Ιουλίου 2017, η Γουίτμαν παραιτήθηκε από την προεδρία του Διοικητικού Συμβουλίου της HP Inc., ενώ παρέμεινε ως Διευθύνουσα Σύμβουλος της Hewlett Packard Enterprise (HPE). Η Γουίτμαν διέψευσε περαιτέρω φήμες σχετικά με τη θέση της στο HPE, όταν δήλωσε στους New York Times «Οπότε επιτρέψτε μου να το ξεκαθαρίσω όσο μπορώ. Είμαι πλήρως αφοσιωμένη στην HPE και σχεδιάζω να παραμείνω Διευθύνουσα Σύμβουλος της εταιρείας. Έχουμε πολύ δουλειά ακόμη να κάνουμε στο HPE και δεν πρόκειται να πάω πουθενά».
Στις 21 Νοεμβρίου 2017 ανακοινώθηκε ότι η Γουίτμαν παραιτείται από τη θέση της Διευθύνουσας Συμβούλου της HPE, από την 1η Φεβρουαρίου 2018, με τον πρόεδρο της HPE Αντόνιο Νέρι να αναλαμβάνει τη θέση του Διευθύνοντος Συμβούλου.
Quibi
Η Γουίτμαν ήταν Διευθύνουσα Σύμβουλος της Quibi, μίας εφαρμογής περιεχομένου πολυμέσων μικρής διάρκειας, σχεδιασμένης για smartphone. Τον Σεπτέμβριο του 2020, μόλις 5 μήνες μετά την έναρξή της, η Quibi εξέταζε την πώληση ή την εξαγορά της για 500 εκατομμύρια δολάρια, παρά την αρχική επένδυση ύψους 1,75 δισεκατομμυρίων δολαρίων, αφού δεν είχε επιτύχει τους στόχους σε αριθμό συνδρομητών. Η κάλυψη και η ανάλυση έχουν κατηγορήσει αυτήν την αποτυχία στο ίδιο το concept και τις αποτυχίες της Μεγκ Γουίτμαν ως ηγέτιδας λόγω της έλλειψης «εμπειρίας στον κλάδο της εταιρείας που διευθύνει.” Η αποτυχία της εφαρμογής είχε προβλεφθεί από πολλούς στο τεχνολογικό οικοσύστημα της Silicon Valley, με έναν κριτικό, τον Ρομπ Έντερλι να το αναφέρει ως το πιο πρόσφατο στις «επαναλαμβανόμενες αποτυχίες» της Γουίτμαν λόγω της «αδυναμίας της να αναλάβει την ευθύνη για τα λάθη, της αδυναμίας υποστήριξης υφισταμένων, της εστίασης στη μετατόπιση ευθυνών και της έλλειψης εμπειρίας στο αντικείμενο».
Διοικητικά Συμβούλια
Έχει επίσης ενταχθεί στα διοικητικά συμβούλια των Zipcar και Teach For America και έχει ξαναμπεί στο διοικητικό συμβούλιο της Procter & Gamble. Η Γουίτμαν ήταν, επίσης, μέλος του διοικητικού συμβουλίου στο Survey Monkey.
Φιλανθρωπία
Η Γουίτμαν ίδρυσε ένα φιλανθρωπικό ίδρυμα με τον σύζυγό της, Χαρς, στις 21 Δεκεμβρίου 2006, δωρίζοντας σε αυτό 300.000 μετοχές του eBay αξίας 9,4 εκατομμυρίων δολαρίων. Μέχρι το τέλος του πρώτου έτους λειτουργίας του, το φιλανθρωπικό τους ίδρυμα είχε περιουσιακά στοιχεία αξίας 46 εκατομμυρίων δολαρίων και είχε εκταμιεύσει 125.000 δολάρια για φιλανθρωπικούς σκοπούς. Τα περισσότερα από τα χρήματα που εκταμιεύθηκαν πήγαν στο Ταμείο Περιβαλλοντικής Άμυνας.
Το 2010, ο Γουότεν Μπάφετ ζήτησε από τη Γουίτμαν να συμμετάσχει στο Giving Pledge στο οποίο οι δισεκατομμυριούχοι θα δεσμευτούν να δωρίσουν τα μισά από τα χρήματά τους σε φιλανθρωπικούς σκοπούς και η Γουίτμαν αρνήθηκε. Το 2011, το ίδρυμα δώρισε 2,5 εκατομμύρια δολάρια στο Σάμιτ Πάμπλικ Σκουλς, το οποίο λειτουργεί πολλά σχολεία σύμπραξης δημοσίου και ιδιωτικού τομέα στην περιοχή του Σαν Χοσέ.
Από το 2020, η Μεγκ Γουίτμαν είναι η πρόεδρος του διοικητικού συμβουλίου του Teach for America.
Πολιτική καριέρα
Η Γουίτμαν ήταν υποστηρικτής της προεδρικής εκστρατείας του πρώην κυβερνήτη της Μασαχουσέτης Μιτ Ρόμνεϊ το 2008. Όταν ο Ρόμνεϊ αποχώρησε από τον αγώνα και υποστήριξε τον Τζον Μακέιν, η Γουίτμαν συμμετείχε στην προεδρική εκστρατεία του ΜακΚέιν ως εθνικός συμπρόεδρος. Ο Μακέιν ανέφερε την Γουίτμαν ως πιθανή υπουργό Οικονομικών κατά τη δεύτερη προεδρική συζήτηση το 2008, αλλά έχασε τις εκλογές από τον Μπαράκ Ομπάμα.
Κατά τη διάρκεια των προκριματικών των Ρεπουμπλικανών για την προεδρική εκλογή του 2012, η Γουίτμαν υποστήριξε τον Μιτ Ρόμνεϊ, ο οποίος την επαίνεσε. Το όνομα της Γουίτμαν αναφέρθηκε ως πιθανό μέλος του υπουργικού συμβουλίου στην κυβέρνηση Ρόμνεϊ, πριν χάσει ο τελευταίος από τον Ομπάμα.
Κατά τη διάρκεια των προκριματικών των Ρεπουμπλικανών του 2016, η Γουίτμαν ήταν συμπρόεδρος οικονομικών της προεδρικής εκστρατείας του Κρις Κρίστι. Αφού ο Κρίστι αποχώρησε από τη διεκδίκηση της προεδρίας και στη συνέχεια υποστήριξε τον Ντόναλντ Τραμπ, η Γουίτμαν τον επέκρινε για «μία εκπληκτική επίδειξη πολιτικού οπορτουνισμού» και κάλεσε και άλλους δωρητές του Κρίστι να απορρίψουν τον Τραμπ, τον οποίο συνέκρινε με τον Αδόλφο Χίτλερ και τον Μπενίτο Μουσολίνι. Τον Αύγουστο, η Γουίτμαν υποστήριξε την προεδρική εκστρατεία της Δημοκρατικής Χίλαρι Κλίντον, δηλώνοντας ότι το να ψηφίσει κανείς τον Τραμπ «μόνο από την πίστη του στο κόμμα θα σήμαινε υποστήριξη σε μία υποψηφιότητα που πιστεύω ότι έχει εκμεταλλευτεί τον θυμό, τα παράπονα, την ξενοφοβία και τη φυλετική διαίρεση». Αναγνωρίζοντας τις πολιτικές διαφορές με την Κλίντον, η Γουίτμαν παρ' όλα αυτά εξήρε την "ιδιοσυγκρασία, την παγκόσμια εμπειρία και τη δέσμευσή της στις εθνικές αξίες της Αμερικής". Κάλεσε όλους τους Ρεπουμπλικάνους «να βάλουν τη χώρα πριν από το κόμμα» και πρόσθεσε ότι θα υποστήριζε οικονομικά την προεκλογική εκστρατεία της Χίλαρι Κλίντον.
Η Γουίτμαν μίλησε στη Εθνική Συνέλευση του Δημοκρατικού Κόμματους του 2020 υποστηρίζοντας τον προεδρικό υποψήφιο του κόμματος Τζο Μπάιντεν.
Κυβερνητική εκστρατεία 2010
δεξιά|μικρογραφία| Το προεκλογικό σήμα της Γουίτμαν για Κυβερνήτης της Καλιφόρνια Στις 10 Φεβρουαρίου 2009, η Γουίτμαν ανακοίνωσε ότι θα ήταν υποψήφια Κυβερνήτης της Καλιφόρνιας στις εκλογές του 2010. Η εκστρατεία της ήταν σε μεγάλο βαθμό αυτοχρηματοδοτούμενη. Τελικά έχασε από τον Τζέρι Μπράουν.
Σύμφωνα με τις τελευταίες αναφορές, η Γουίτμαν ξόδεψε 144 εκατομμύρια δολάρια από την προσωπική της περιουσία. Μέχρι το 2010, αυτό ήταν περισσότερο από οποιονδήποτε άλλο αυτοχρηματοδοτούμενο πολιτικό υποψήφιο στην ιστορία των ΗΠΑ.
Τον Ιούνιο του 2010, η Γουίτμαν κυκλοφόρησε μια πολιτική διαφήμιση, "Μία ζωή στην πολιτική, μία κληρονομιά αποτυχίας (A Lifetime in Politics A Legacy of Failure)", η οποία φαινομενικά περιείχε μία εικόνα της ιστοσελίδας FAIL Blog, κάνοντας την να εμφανίζεται στη διαφήμιση σαν να ήταν ο Τζέρυ Μπράουν το θέμα σε ένα από τα άρθρα αποτυχιών του ιστότοπου. Ο Μπεν Χιου, ιδρυτής του Cheezburger Network, στο οποίο ανήκει το failblog.org, απαίτησε μία συγγνώμη και κατάργηση του βίντεο, δηλώνοντας ότι η εικόνα ήταν πλαστή και ότι ο ιστότοπος δεν είναι κομματικός και δεν έχει ποτέ εγκρίνει έναν συγκεκριμένο πολιτικό υποψήφιο ή κόμμα.
Ιστορικό ψηφοφοριών
Το 2010, το The Sacramento Bee ανέφερε ότι η Γουίτμαν δεν ψήφιζε για 28 χρόνια, αφού εξέτασε το ιστορικο συμμετοχής της σε ψηφοφορίες στην Καλιφόρνια. Η Γουίτμαν περιέγραψε το ιστορικό ψηφοφορίας της ως "ασυγχώρητο", ζήτησε συγγνώμη γι' αυτό και δήλωσε ότι είναι ευτυχής να συζητήσει το θέμα. Η Γουίτμαν απάντησε σε ερωτήσεις σχετικά με το ιστορικό της τον Σεπτέμβριο, λέγοντας: «Και νομίζω ότι ο λόγος είναι ότι για πολλά χρόνια, δεν ασχολιόμουν με την πολιτική διαδικασία όσο θα έπρεπε να έχω ασχοληθεί».
Το θέμα της οικονόμου
Τον Σεπτέμβριο του 2010, η Νίκι Ντίαζ Σάντιγιαν αποκάλυψε ότι εργαζόταν στο σπίτι της Γουίτμαν ως οικονόμος και νταντά από το 2000 έως το 2009 παρά την ιδιότητά της ως παράνομης εργαζόμενης. Η προεκλογική εκστρατεία της Γουίτμαν έδωσε στη δημοσιότητα έγγραφα τα οποία, όπως είπε, η Σάντιγιαν παρείχε πριν από την πρόσληψή της, όπως άδεια οδήγησης, ταυτότητα κοινωνικής ασφάλισης και αίτηση. Η Σάντιγιαν λέει ότι η Γουίτμαν γνώριζε ότι δεν είχε τα απαραίτητα έγγραφα και παρουσίασε μία επιστολή του 2003 από την Υπηρεσία Κοινωνικής Ασφάλισης που ανέφερε ότι ο αριθμός Κοινωνικής Ασφάλισης της δεν ταιριάζει με το όνομά της. Η Γουίτμαν δήλωσε αρχικά ότι "δεν έλαβαν ποτέ αυτά τα γράμματα" ωστόσο, αφού εμφανίστηκε μία χειρόγραφη σημείωση στο έγγραφο, που πιστεύεται ότι προέρχεται από τον σύζυγο της Γουίτμαν, αναγνώρισαν ότι μπορεί να το έλαβαν, αλλά το ξέχασαν. Η δικηγόρος της Σάντιγιαν, Γκλόρια Όλρεντ, δήλωσε ότι η Σάντιγιαν απολύθηκε για χάρη της εκστρατείας. Η προεκλογική εκστρατεία της Γουίτμαν υποστηρίζει ότι πρόκειται για πολιτική επίθεση, δηλώνοντας ότι η Όλρεντ είναι υποστηρικτής του Τζέρι Μπράουν. Ο Μπράουν, η Όλρεντ και η Σάντιγιαν το αρνούνται όλοι αυτό. Η Κρίσταλ Γουίλιαμς, Διευθύντρια της Αμερικανικής Ένωσης Δικηγόρων Μετανάστευσης δήλωσε: "Όχι μόνο δέχτηκε τα έγγραφα, όπως απαιτεί ο νόμος από τη Γουίτμαν, αλλά υπάρχει ένας αντισταθμιστικός νόμος κατά των διακρίσεων που την εμποδίζει να διερευνήσει περαιτέρω ή να απαιτήσει διαφορετικά έγγραφα". Άλλοι διαφωνούν. Ο δικηγόρος μετανάστευσης Γκρεγκ Σίσκιντ δηλώνει ότι η Γουίτμαν ήταν εργοδότης και τα έγγραφα βάσει νόμου έπρεπε να υπογραφούν από αυτήν, αλλά δεν είχαν υπογραφεί, ούτε είχαν αριθμό κοινωνικής ασφάλισης. Η εφημερίδα Fort Worth Star-Telegram σημείωσε ότι η Γουίτμαν "την προσέλαβε, την πλήρωνε και είχε άμεση επαφή μαζί της για εννέα χρόνια", οπότε έπρεπε να γνωρίζει το νομικό καθεστώς της. Οι Los Angeles Times σημείωσαν ότι οι Λατίνοι ψηφοφόροι πιθανότατα ενδιαφέρονταν περισσότερο για το ότι η Γουίτμαν αντιμετώπισε τη Σάντιγιαν "σαν ένα σκουπίδι", όταν εκείνη ζήτησε βοήθεια για να βρει έναν δικηγόρο μετανάστευσης και η Γουίτμαν φέρεται να δήλωσε "δεν με ξέρεις και δεν σε ξέρω".
Δεσμοί με την Goldman Sachs
Η Goldman Sachs, της οποίας τα στελέχη δώρισαν 100.000 δολάρια στην εκστρατεία της Γουίτμαν, διαχειρίζεται ένα μέρος της περιουσίας της Γουίτμαν. Ως Διευθύνουσα Σύμβουλος του eBay, η Γουίτμαν κέρδισε περίπου 1,78 εκατομμύρια δολάρια, που προκύπτουν από μία πρακτική γνωστή ως σπίνινγκ, σύμφωνα με την οποία στελέχη που είχαν συναλλαγές με τη Goldman Sachs θα μπορούσαν να αποκομίσουν κέρδη, παίρνοντας προσφορές σε σημαντικές δημόσιες εγγραφές που διαχειριζόταν η τράπεζα, πριν αυτές γίνουν γνωστές στο κοινό. Η Γουίτμαν παραιτήθηκε αργότερα από το διοικητικό συμβούλιο της Γκόλντμαν Σάκς, αφού ορισμένοι εξέφρασαν ανησυχία για τη λήψη μετοχών της από την Γκόλντμαν Σάκς. Σχολιάζοντας την παραίτηση της Γουίτμαν από το διοικητικό συμβούλιο της Goldman Sachs, ο εκπρόσωπος του eBay, Χένρι Γκόμεζ, δήλωσε στη Wall Street Journal ότι «Αν θέλαμε να χρησιμοποιήσουμε τις υπηρεσίες της Γκόλντμαν, (η Γουίτμαν) δεν θέλει να υπάρχει έστω και η παραμικρή υποψία για οποιαδήποτε σύγκρουση συμφερόντων. Το κάνει αυτό επειδή σκέφτεται πολύ την εταιρεία." Ενώ η Γουίτμαν ήταν στο διοικητικό συμβούλιο της Goldman Sachs, υπηρέτησε στην επιτροπή αποζημιώσεων, η οποία ενέκρινε πακέτα μπόνους πολλών εκατομμυρίων δολαρίων για τον τότε διευθύνοντα σύμβουλο Χένρι Πόλσον και τους κορυφαίους βοηθούς του. Δημόσια έγγραφα αποκαλύπτουν ότι η Γουίτμαν έχει μερίδιο πολλών εκατομμυρίων δολαρίων σε 21 επενδυτικά κεφάλαια που διαχειριζόταν η Goldman Sachs. Δεδομένων των σημαντικών επενδύσεων της Goldman Sachs στα οικονομικά της πολιτείας της Καλιφόρνιας, όλοι αυτοί οι δεσμοί με την Goldman Sachs οδήγησαν σε σημαντικές αντιπαραθέσεις κατά τη διάρκεια της προεκλογικής εκστρατείας για τη θέση του Κυβερνήτη. Σε απάντηση, η Γουίτμαν δεσμεύτηκε να εξαλείψει τυχόν συγκρούσεις συμφερόντων και δήλωσε δημόσια ότι θα πουλήσει αμέσως τις μετοχές της Goldman Sachs και θα θέσει τις επενδύσεις της που διαχειρίζεται η Goldman Sachs σε τυφλό καταπίστευμα, αν εκλεγεί Κυβερνήτης.
Περαιτέρω ανάγνωση
Κατηγορία:Διευθύνοντες σύμβουλοι
Αφή
Αφή είναι η αίσθηση της επαφής με άλλα σώματα. Όργανο της αίσθησης είναι το δέρμα, το μεγαλύτερο όργανο στο ανθρώπινο σώμα. Αντικείμενο της αντίληψης είναι τα άλλα σώματα, καθώς και τα χαρακτηριστικά της επιφάνειάς τους.
Η αφή λειτουργεί με αισθητήρια νεύρα κάτω από το δέρμα. Τα αισθητήρια νεύρα έχουν διαφορετική κατανομή από σημείο σε σημείο του σώματος, μεγαλύτερη πυκνότητα υπάρχει στα άκρα, κυρίως στις παλάμες και το κεφάλι. Επιπλέον, κάθε αισθητήριο νεύρο αφορά ένα είδος πληροφορίας από όλα τα είδη που υπάρχουν. Κάποια αισθητήρια νεύρα αφορούν την καταστροφή των γύρω ιστών, είναι τα νεύρα που στέλνουν το σήμα του πόνου. Άλλα αισθητήρια νεύρα μετρούν τη θερμοκρασία, ενώ κάποια άλλα ενεργοποιούνται απλά με την επαφή.
Τα σήματα των αισθητήριων νεύρων συνδέονται στο νωτιαίο μυελό και από εκεί στον εγκέφαλο. Ο νωτιαίος μυελός αξιολογεί αυτά τα σήματα και ανιχνεύει αν χρειάζονται άμεσες αποφάσεις για προστασία του σώματος, τα λεγόμενα αντανακλαστικά.
Εξωτερικοί σύνδεσμοι
Κατηγορία:Αντίληψη Κατηγορία:Αισθητικά συστήματα
Τοπίο με τη φυγή στην Αίγυπτο (Καρράτσι)
thumb|right|425px|Το «Τοπίο με τη φυγή στην Αίγυπτο» του Αννίμπαλε Καρράτσι
Το «Τοπίο με τη φυγή στην Αίγυπτο» είναι ζωγραφικός πίνακας (ελαιογραφία) του Ιταλού ζωγράφου του μπαρόκ Αννίμπαλε Καρράτσι. Χρονολογούμενος από το 1604 περίπου, σήμερα παραμένει στο ίδιο μέγαρο για το οποίο δημιουργήθηκε, στη Ρώμη, ως μέρος πλέον της συλλογής της Πινακοθήκης Ντόρια Παμφίλι.
Το έργο, με βασικό θέμα τη Φυγή στην Αίγυπτο της Αγίας Οικογενείας, παραγγέλθηκε το 1603 από τον Καρδινάλιο και προστάτη των τεχνών Πιέτρο Αλντομπραντίνι για το οικογενειακό παρεκκλήσιο του μεγάρου του στη Ρώμη, το μετέπειτα «Παλάτσο Ντόρια Παμφίλι». Η συνολική παραγγελία περιελάμβανε 6 ζωγραφιές σε ισάριθμα ημικύκλια, οι οποίες φιλοτεχνήθηκαν από τον Καρράτσι και τους μαθητές του (μεταξύ των οποίων και οι Φραντσέσκο Αλμπάνι, Ντομενικίνο και Τζοβάνι Λανφράνκο).
Το «Τοπίο με τη φυγή στην Αίγυπτο» θεωρείται συχνά ως ένα από τα έργα-σταθμούς στην τοπιογραφία του μπαρόκ και ως το «γνωστότερο παράδειγμα» του «νέου στιλ τοπίου» που ανέπτυξε ο Καρράτσι στη Ρώμη, «προσεκτικά δομημένα πανοραματικά τοπία», σύμφωνα με τον Ρούντολφ Γουίτκοουερ. Για τον Τζων Ρούπερτ Μάρτιν αποτελεί το «αρχετυπικό κλασικό τοπίο, που αργότερα θα εμπλουτιζόταν με παραλλαγές από τους Ντομενικίνο, Πουσέν και Κλωντ Λορραίν ... η μικρή κλίμακα των ανθρώπινων μορφών σε σχέση με το ευρύχωρο φυσικό πλαίσιο επιβάλλει αμέσως μία νέα προτεραιότητα, με το τοπίο να παίρνει την πρώτη θέση και η ιστορία τη δεύτερη». Ωστόσο, τέτοια έργα ήταν ήδη συνηθισμένα στη βόρεια ευρωπαϊκή ζωγραφική, από τότε που ο Γιοάχιμ Πατινίρ άρχισε να εφαρμόζει την ίδια αντιστροφή κλίμακας σχεδόν έναν αιώνα νωρίτερα. Το ταξίδι της Αγίας Οικογενείας απηχείται από άλλα, κινούμενα στοιχεία, όπως τα πρόβατα, τα πουλιά, τις αγελάδες, αλλά και τις (λιγότερο ευδιάκριτες) καμήλες στη ράχη στα αριστερά. Ο Γουίτκοουερ διαβλέπει στο έργο «μια αριστοκρατική αντίληψη της Φύσεως που δαμάζεται και εξευγενίζεται από την παρουσία του ανθρώπου», καθώς αυτά τα έργα πάντοτε περιέχουν κάποιο μεγάλο ανθρωπογενές χαρακτηριστικό, στην περίπτωση αυτή το κάστρο, «κοφτά σχεδιασμένο από οριζόντιες και κατακόρυφες γραμμές», κάτω από το οποίο περπατά η Οικογένεια του Χριστού. Αυτή τοποθετείται στην τομή διαγωνίων, που αντιπροσωπεύονται από τα πρόβατα και το ποτάμι, «έτσι οι μορφές και τα κτίσματα συμπλέκονται στενά με το προσεκτικά διατεταγμένο μοτίβο του τοπίου».
Ο Κένεθ Κλαρκ αναφέρει το έργο ως παράδειγμα του «ιδανικού τοπίου», με στόχο την προαγωγή του στην ιεράρχηση των θεμάτων της ζωγραφικής. Ο καλλιτέχνης μιμείται (καθότι απουσιάζουν σχεδόν τα δείγματα τοπιογραφίας από την κλασική αρχαιότητα) μια ουσιαστικά λογοτεχνική παρουσίαση, προερχόμενη σε μεγάλο βαθμό από τα βουκολικά ποιήματα του Βιργιλίου. Ο Κλαρκ κρίνει θετικά το έργο, αν και βρίσκει ότι του λείπει το πνεύμα που βρίσκει στον Τζορτζόνε και στον Κλωντ Λορραίν (αμφότεροι της ίδιας παραδόσεως). «Στα καλύτερά τους, όπως στα ημικύκλια της Πινακοθήκης Ντόρια, οι τοπιογραφίες του Αννίμπαλε Καρράτσι είναι αξιοθαύμαστα δείγματα εικονογραφίας, στα οποία καταλλήλως στιλιζαρισμένα μέρη κατασκευάζουν ένα αρμονικό σύνολο. Αναγνωρίζουμε την επιστήμη που έχει ενσωματωθεί στην κατασκευή του κάστρου στο κέντρο της Φυγής στην Αίγυπτο... Αλλά στο τέλος αυτά τα εκλεκτικιστικά τοπία έχουν ενδιαφέρον μόνο για τους ιστορικούς.»
Πηγές
Κατηγορία:Πίνακες του Αννιμπάλε Καρράτσι Κατηγορία:Πίνακες τοπίων Κατηγορία:Θηλαστικά στην τέχνη
Μιλτιάδης Νεγρεπόντης
thumb|right|350px|Ο Μιλτιάδης Νεγρεπόντης (πρώτος από αριστερά) σε φωτογραφία της διοργανωτικής επιτροπής των [[Θερινοί Ολυμπιακοί Αγώνες 1906|Ολυμπιακών αγώνων του 1906: Μιλτιάδης Νεγρεπόντης, Αλέξανδρος Μερκάτης, Σπυρίδων Στάης, Σπυρίδων Λάμπρος, Γεώργιος Στρέιτ, Διάδοχος Κωνσταντίνος, Πέτρος Καλλιγάς, Παύλος Σκουζές, Μ. Στελλάκης, Νικόλαος Θων, Κωνσταντίνος Μηλιώτης Κομνηνός.]] Ο Μιλτιάδης Νεγρεπόντης (1873 - 1951) ήταν Έλληνας πολιτικός και οικονομολόγος.
Βιογραφικά στοιχεία
Γεννήθηκε στη Μασσαλία και ήταν γιος του Μενελάου Νεγρεπόντη και της Ελένης Βαλλιάνου. Από την πλευρά του πατέρα του καταγόταν από παλιά οικογένεια της Χίου ενώ από την πλευρά της μητέρας του ήταν εγγονός του ευεργέτη Ανδρέα Βαλλιάνου. Σπούδασε νομικά στο Πανεπιστήμιο Αθηνών και στη Λειψία. Συμμετείχε στους Βαλκανικούς Πολέμους (1912 - 1913), στους οποίους διοργάνωσε τη στρατιωτική υπηρεσία αυτοκινήτων. Το 1914 διορίσθηκε πρόεδρος της Επιτροπής αποκαταστάσεως προσφύγων στη Θεσσαλονίκη. Το 1941 διετέλεσε για λίγους μήνες διοικών σύμβουλος της Τράπεζας της Ελλάδος.
Απεβίωσε το 1951. Ήταν παντρεμένος με την Maria Luders και είχε αποκτήσει μια κόρη την Ελένη Νεγρεπόντη, γνωστή και ως Άλκης Θρύλος.
Ενασχόληση με τον αθλητισμό
Ασχολήθηκε ενεργά με τον αθλητισμό. Υπήρξε ιδρυτικό μέλος του Ομίλου Αντισφαίρισης Αθηνών, μέλος του Εθνικού Γ.Σ. από το 1903, μέλος της διοργανωτικής επιτροπής των Θερινών Ολυμπιακών Αγώνων του 1906, πρόεδρος της ελλανοδίκου επιτροπής των Παναιγύπτιων - Πανελλήνιων Αγώνων του 1910, μέλος της ελλανοδίκου επιτροπής και αλητάρχης του Πανελλήνιου πρωταθλήματος στίβου ανδρών του 1907, μέλος του δ.σ. του Ιππικού Ομίλου και της Φιλίππου Κοινωνίας καθώς και μέλος (1899 - 1905) & αντιπρόεδρος του δ.σ. του ΣΕΓΑΣ Ως πρόεδρος της Επιτροπής Ολυμπιακών Αγώνων (1918 - 1920) συνέβαλε καθοριστικά στην σύνταξη νομοθετημάτων σχετικά με τον ελληνικό αθλητισμό. Επίσης ασχολήθηκε ενεργά με την ποδηλασία και υπήρξε πρόεδρος του Ποδηλατικού Συλλόγου Αθηνών εκδίδοντας μάλιστα περιοδικό υπό τον τίτλο Ποδηλατική και Αθλητική Επιθεώρηση της Ανατολής.
Επίσης είχε συμμετάσχει σε διεθνής αγώνες αντισφαίρισης τον Φεβρουάριο του 1899 όπου στο διπλό αντρών με συμπαίκτη τον Νικόλαο Πασπάτη είχαν δύο ήττες.
Πολιτική σταδιοδρομία
Το 1904 διορίστηκε νομάρχης Κεφαλληνίας. Το 1910 εξελέγη για πρώτη φορά βουλευτής Αττικής και συνέχισε να επανεκλέγεται μέχρι και το 1920. Κατά την περίοδο του Εθνικού Διχασμού υποστήριξε τον Ελευθέριο Βενιζέλο συμμετέχοντας μάλιστα ως υπουργός Οικονομικών στην Κυβέρνηση Εθνικής Αμύνης. Το ίδιο υπουργείο ανέλαβε και στην κυβέρνηση Βενιζέλου (1917 - 1920).
Παραπομπές
Κατηγορία:Έλληνες υπουργοί Οικονομικών Κατηγορία:Νομάρχες Κεφαλληνίας Κατηγορία:Βουλευτές Αττικής Κατηγορία:Έλληνες αθλητές της αντισφαίρισης Κατηγορία:Αθλητές του ΟΑΑ Κατηγορία:Οικογένεια Νεγρεπόντη Κατηγορία:Πρόεδροι Ελληνικής Ολυμπιακής Επιτροπής Κατηγορία:Βενιζελισμός
Καραντούελ
Βόρεια του Καραντούελ βρίσκεται η δεύτερη ψηλότερη κορυφή του Macgillycuddy's Reeks, το Beenkeragh, που έχει ύψος 1.010 μ. και δυτικά η τρίτη ψηλότερη κορυφή, το Caher, που έχει ύψος 1.001 μ. Ανατολικά, δυτικά και νότια του Καραντούελ βρίσκονται τρεις κοιλάδες: η κοιλάδα Hag's Glen (ή Coomcallee), η κοιλάδα Coomloughra και η κοιλάδα Curragh More.
Στην κορυφή του Καραντούελ τοποθετήθηκε το 1976 ένας σιδερένιος σταυρός, ο οποίος το 2014 κόπηκε από τη βάση του από βανδάλους αλλά λίγο μετά επανατοποθετήθηκε στη θέση του.
Εξωτερικοί σύνδεσμοι
Καραντουελ
Φ.Λ.Ο.Μ.Π.Α.: Φίλη Λόγω Όγκου Μάζας Περιφέρειας και Ασχήμιας
The DUFF είναι ο τίτλος μιας αμερικανικής νεανικής ταινίας, η οποία είναι βασισμένη στο ομώνυμο μυθιστόρημα του Κόντι Κέπλινγκερ. Η ταινία γράφτηκε από τον Τζος Α. Κέγκαν και σκηνοθετήθηκε από τον Άρι Σάντελ. Πρωταγωνιστές είναι οι Μέι Ουίτμαν, Ρόμπι Άμελ, Μπέλα Θορν, Νικ Έβερσμαν, Σκάιλερ Σάμουελς & Μπιάνκα Σάντος. Η ταινία κυκλοφόρησε στις 20 Φεβρουαρίου 2015 (ΗΠΑ) ενώ λίγο νωρίτερα, στις 12 Φεβρουαρίου, προβλήθηκε μόνο στο Λος Άντζελες.
Πλοκή
Η Μπιάνκα Πάιπερ (Μέι Ουίτμαν) είναι μια μαθήτρια της τρίτης λυκείου που ζει στα προάστια της Ατλάντα. Αν και οι κολλητές της, Τζες (Σκάιλερ Σάμουελς) και Κέισι (Μπιάνκα Σάντος) είναι πολύ δημοφιλείς και στυλάτες σε αντίθεση με εκείνη, δεν φαίνεται να την ενοχλεί ιδιαίτερα στο πως βλέπει τον εαυτό της. Το μόνο που σκέφτεται είναι πως θα πλησιάσει τον Τόμπι (Νικ Έβερσμαν), ο οποίος της αρέσει.
Όλη της η ψυχολογία και η θεωρία θα αλλάξουν όμως, τη βραδιά που η ψωνάρα του σχολείου, Μάντισον (Μπέλα Θορν) οργανώνει ένα πάρτυ και καλεί όλους τους μαθητές. Εκεί ο ωραίος του σχολείου, Γουές (Ρόμπι Άμελ), με τον οποίο ήταν φίλοι ως παιδιά, θα της πει ότι είναι η “Duff” (Designated Ugly Fat Friend) = (Καθορισμένη Άσχημη Παχύσαρκη Φίλη) της παρέας της και γι αυτό περνάει συνεχώς απαρατήρητη απ' όλους. Εκείνη στην αρχή αρνείται να το δεχτεί, έπειτα όμως συνδυάζει κάποια γεγονότα και βρίσκει λογική στα λεγόμενα του. Τότε αποφασίζει να αλλάξει τελείως...
Διανομή
Κατηγορία:Ταινίες του 2015 Κατηγορία:Αγγλόφωνες ταινίες Κατηγορία:Αμερικανικές ταινίες Κατηγορία:Αμερικανικές ταινίες ενηλικίωσης Κατηγορία:Αμερικανικές ανεξάρτητες ταινίες Κατηγορία:Αμερικανικές εφηβικές κωμικές ταινίες Κατηγορία:Σκηνοθετικό ντεμπούτο σε ταινίες Κατηγορία:Ταινίες βασισμένες σε αμερικανικά μυθιστορήματα Κατηγορία:Ταινίες γυρισμένες στην Ατλάντα Κατηγορία:Ταινίες γυρισμένες στο Τέξας Κατηγορία:Ταινίες παραγωγής Lions Gate Entertainment
Καλά Χριστούγεννα, Κύριε Λώρενς
Το Καλά Χριστούγεννα, Κύριε Λώρενς (ιαπων. 戦場のメリークリスマス = Senjō no Merī Kurisumasu, αγγλ. Merry Christmas, Mr. Lawrence, γνωστό σε πολλές ευρωπαϊκές χώρες και ως Furyo ) είναι κινηματογραφική ταινία του 1983, ιαπωνικής και βρετανικής παραγωγής. Το πολεμικό αυτό δράμα σκηνοθετήθηκε από τον Ναγκίσα Όσιμα, σε σενάριο του ίδιου και του Πωλ Μάγιερσμπεργκ. Πρωταγωνιστούν οι Ντέιβιντ Μπόουι, Τομ Κόντι, Ριουίτσι Σακαμότο, Τακέσι Κιτάνο και Τζακ Τόμσον.
Η ταινία βασίζεται στις αναμνήσεις του σερ Λώρενς βαν ντερ Ποστ ως αιχμαλώτου των Ιαπώνων κατά τον Β΄ Παγκόσμιο Πόλεμο, όπως τις κατέγραψε σε δύο διαφορετικά βιβλία του, το The Seed and the Sower (1963) και το The Night of the New Moon (1970).
Η ταινία συμμετέσχε στο διαγωνιστικό τμήμα του Φεστιβάλ Κινηματογράφου των Καννών. Ξεχωρίζει για τη βραβευμένη μουσική του Σακαμότο (Βραβείο BAFTA Καλύτερης Μουσικής), ο οποίος παίζει και ως ηθοποιός, καθώς και για την ηθοποιία του Μπόουι.
Πλοκή
Η ταινία περιγράφει τις σχέσεις μεταξύ τεσσάρων ανθρώπων σε ένα ιαπωνικό στρατόπεδο αιχμαλώτων πολέμου κατά τον Β΄ Παγκόσμιο Πόλεμο: του Βρετανού ταγματάρχη Τζακ Σέλερς, του Ιάπωνα λοχαγού Γιονόι (νεαρού διοικητή του στρατοπέδου), του Βρετανού αντισυνταγματάρχη Τζων Λώρενς, ο οποίος έχει ζήσει προπολεμικά στην Ιαπωνία και ομιλεί την ιαπωνική, και του Ιάπωνα λοχία Χάρα, κτηνώδη αλλά και ανθρώπινου κάποτε, με τον οποίο ο Λώρενς αναπτύσσει μια απροσδόκητη φιλία.
Ο Σέλερς ταλαιπωρείται από τύψεις από κάποιο ένοχο μυστικό από τα νιάτα του, ενώ ο Γιονόι αισθάνεται ντροπή επειδή, όντας με μετάθεση στη Μαντζουρία, δεν μπόρεσε να συμμετάσχει στο κίνημα της 26ης Φεβρουαρίου 1936 με τους συντρόφους του νεαρούς αξιωματικούς, οι οποίοι εκτελέσθηκαν, ενώ εκείνος δεν μπόρεσε να μοιραστεί την αυτοθυσία τους. Ο Γιονόι διαισθάνεται ότι μοιράζεται αισθήματα ενοχών με τον Σέλερς και θέλει να αντικαταστήσει τον Αυστραλό σμηναγό Χίκσλεϋ με τον Σέλερς ως εκπρόσωπο των αιχμαλώτων. Συχνά ρωτά τον Χάρα για τον Σέλερς και σταδιακά (ο Γιονόι) φαίνεται να αναπτύσσει έναν ερωτικό ιδεασμό για τον Σέλερς.
Ο Σέλερς ωστόσο, που είναι γνωστός με το παρατσούκλι «Strafer Jack», υποκινεί μερικές μικρές πράξεις ανυπακοής. Μία από αυτές είναι η χορήγηση φαγητού στους αιχμαλώτους όταν αυτοί τιμωρούνται με δύο ημέρες χωρίς τροφή εξαιτίας της στάσεώς τους κατά την αυτοκτονία ενός Κορεάτη φρουρού. Η ορντινάντσα του Γιονόι διαισθάνεται την εμμονική απασχόληση του μυαλού του Γιονόι με τον Σέλερς και επιχειρεί να τον σκοτώσει, αλλά αποτυγχάνει. Σε ένα περιστατικό ο Σέλερς κατορθώνει να αποδράσει και να πάρει τον Λώρενς, αλλά απροσδόκητα «πέφτει πάνω» στον Γιονόι. Ο Γιονόι προκαλεί τον Σέλερς να μονομαχήσουν, λέγοντάς του ότι αν τον νικήσει θα είναι ελεύθερος, αλλά ο Σέλερς αρνείται, πετώντας την ξιφολόγχη που είχε αποσπάσει από την ορντινάντσα, η οποία κατόπιν αυτού αυτοκτονεί κάνοντας σεπούκου.
Αργότερα ένα παράνομο ραδιόφωνο ανακαλύπτεται από τους φρουρούς στην κατοχή των αιχμαλώτων, οπότε ο Γιονόι υποχρεώνει τους Σέλερς και Λώρενς να αναλάβουν την ευθύνη και τους κλείνει σε γειτονικά κελιά προς εκτέλεσή τους. Οι δύο αιχμάλωτοι αναθυμούνται το παρελθόν τους. Ωστόσο, τη βραδιά της παραμονής των Χριστουγέννων ο λοχίας Χάρα, μεθυσμένος, προστάζει να του φέρουν μπροστά του τους Σέλερς και Λώρενς. Τότε διατάζει την απαλλαγή τους, καθώς ένας άλλος αιχμάλωτος είχε ομολογήσει ότι είχε κρύψει το ραδιόφωνο. Καθώς οι δύο αιχμάλωτοι απέρχονται, ο Χάρα φωνάζει στα αγγλικά: «Καλά Χριστούγεννα, Λώρενς!» Παρά το ότι ο Γιονόι θυμώνει για το ότι ο λοχίας Χάρα απάλλαξε τους Σέλερς και Λώρενς, τον επιπλήττει απλώς για υπέρβαση εξουσίας.
Ο Χίκσλεϋ ανησυχεί για το ότι ο Γιονόι θέλει να τον αντικαταστήσει ως εκπρόσωπο των αιχμαλώτων και τον αντιμετωπίζει, απαιτώντας μια εξήγηση. Εξοργισμένος από τη θρασύτητα του Χίκσλεϋ, ο Γιονόι διατάζει όλοι οι αιχμάλωτοι του στρατοπέδου να παραταχθούν μπροστά του, ακόμα και οι άρρωστοι και ανάπηροι. Μόλις ο Χίκσλεϋ αρνείται να παρατάξει την τελευταία κατηγορία αιχμαλώτων, ο Γιονόι ετοιμάζεται να τον σκοτώσει. Εκείνη τη στιγμή ο Σέλερς βγαίνει από την παράταξη, πηγαίνει ανάμεσα στον Γιονόι και στον Χίκσλεϋ και δίνει δύο φιλιά στον Ιάπωνα, ένα σε κάθε μάγουλο. Αυτό είναι μια αβάσταχτη προσβολή στον κώδικα τιμής του Γιονόι (μπουσίντο), που κάνει μια κίνηση να βγάλει το σπαθί του, αλλά καταρρέει κάτω από τα συγκρουόμενα αισθήματα, της θελήσεως να εκδικηθεί την προσβολή που του έγινε μπροστά στους άνδρες του και του έρωτά του για τον Σέλερς. Στη συνέχεια ο Σέλερς ξυλοκοπείται από τους Ιάπωνες στρατιώτες.
Ο Γιονόι αντικαθίσταται αμέσως ως διοικητής και ο διάδοχός του στη διοίκηση του στρατοπέδου διακηρύσσει: «Δεν είμαι τόσο συναισθηματικός όσο ο Λοχαγός Γιονόι!» Διατάζει να θάψουν τον Σέλερς στην άμμο μέχρι τον λαιμό και να τον αφήσουν να πεθάνει έτσι. Τη νύχτα προτού φύγει από το στρατόπεδο, ο Γιονόι πηγαίνει στον θαμμένο Σέλερς όταν κανείς δεν βρίσκεται εκεί και κόβει μια μπούκλα από τα μαλλιά του, μετά υποκλίνεται και αποχωρεί. Ο Σέλερς πεθαίνει λίγο αργότερα.
Το 1946, τέσσερα έτη αργότερα, ο Λώρενς επισκέπτεται τον λοχία Χάρα, που είναι αυτός τώρα αιχμάλωτος των Συμμάχων. Ο Χάρα του λέει ότι πρόκειται να εκτελεσθεί την επόμενη ημέρα ως «εγκληματίας πολέμου». Δηλώνει ότι δεν φοβάται να πεθάνει, αλλά δεν καταλαβαίνει σε τι διέφεραν οι πράξεις του από εκείνες οποιουδήποτε άλλου στρατιώτη. Ο Λώρενς συμφωνεί εμμέσως, λέγοντας ότι ο Χάρα είναι «θύμα ανθρώπων που νομίζουν ότι έχουν δίκιο». Ανακαλώντας τις δικές του εμπειρίες ως αιχμάλωτος, ο Λώρενς προσθέτει: «έχουμε όλοι άδικο». Μετά πληροφορεί τον Χάρα πως ο Γιονόι του είχε δώσει μια μπούκλα μαλλιών του Σέλερς και του είχε ζητήσει να την πάει στο χωριό του στην Ιαπωνία και να την αφήσει σε ένα ιερό. Τότε ο Χάρα αναθυμάται τη σχέση Σέλερς και Γιονόι. Αποκαλύπτεται ότι και ο Γιονόι έχει εκτελεσθεί μετά τον πόλεμο. Ο Χάρα ρωτά τον Λώρενς αν θυμάται την παραμονή Χριστουγέννων που τον είχε απαλλάξει από τη θανατική ποινή. Οι δυο τους αποχαιρετούνται και ο Λώρενς, με τη φωνή του να σπάει, λέει: «Υπάρχουν στιγμές που η νίκη είναι πολύ δύσκολο να τη δεχτείς ολόσωμη». Καθώς φεύγει, ο Χάρα τού φωνάζει: «Λώρενς!! Καλά Χριστούγεννα! Καλά Χριστούγεννα, Κύριε Λώρενς!»
Επιλογή ηθοποιών
Ο ρόλος του Σέλερς δόθηκε στον Ντέιβιντ Μπόουι επειδή ο σκηνοθέτης Ναγκισά Όσιμα τον παρακολούθησε σε μία θεατρική παραγωγή του Ανθρώπου-Ελέφαντα στο Μπρόντγουεϊ. Κατά το γύρισμα της ταινίας ο Μπόουι εντυπωσιάστηκε από το γεγονός ότι ο σκηνοθέτης είχε στήσει ένα στρατόπεδο αρκετών στρεμμάτων στο απομακρυσμένο νησί Ραροτόνγκα της Πολυνησίας, αλλά το μεγαλύτερο μέρος του δεν εμφανίζεται στην ταινία. «Τραβούσε μόνο λίγο τις άκρες. Σκέφθηκα πως ήταν ένα είδος σπατάλης, αλλά όταν είδα την ταινία, ήταν απλά τόσο δυνατό – μπορούσες να αισθανθείς το στρατόπεδο εκεί...» Ο Μπόουι σημείωσε επίσης το πώς ο Όσιμα έδινε απίστευτη ποσότητα οδηγιών στους Ιάπωνες ηθοποιούς του («μέχρι την πιο μικρή λεπτομέρεια»), αλλά όταν σκηνοθετούσε εκείνον ή τον Τομ Κόντι, θα τους έλεγε: «παρακαλώ κάντε ό,τι θα έκανε κάποιος από τον λαό σας σε αυτή την περίσταση». Ο Μπόουι πίστευε ότι η ερμηνεία του στην ταινία αυτή ήταν «η πιο πιστευτή» που είχε δώσει σε ταινία μέχρι αυτό το σημείο της σταδιοδρομίας του.
Κινηματογράφηση
Οι σκηνές στο κολέγιο αρρένων γυρίστηκαν στο King's College, ένα πραγματικό ιδιωτικό γυμνάσιο στο Ώκλαντ της Νέας Ζηλανδίας. Σκηνές γυρίστηκαν επίσης σε διάφορες άλλες τοποθεσίες στο Ώκλαντ, όπως στον σιδηροδρομικό σταθμό.
Διευθυντής φωτογραφίας της ταινίας ήταν ο Τοϊτσίρο Ναρουσίμα. Σε αντίθεση με τη συνηθισμένη κινηματογραφική πρακτική, ο Όσιμα γύριζε την ταινία χωρίς να εμφανίζει καθημερινά το αμοντάριστο φιλμ της ημέρας και το ταχυδρομούσε στην Ιαπωνία χωρίς να κρατά αντίγραφα ασφαλείας. Η μοντέρ του Όσιμα στην Ιαπωνία έκοβε το φιλμ σε μια εκτύπωση εργασίας μέσα σε 4 ημέρες από την επιστροφή του σκηνοθέτη στην Ιαπωνία.
Μουσική
Η μουσική για την ταινία γράφτηκε από τον Ριουίτσι Σακαμότο, ο οποίος παίζει και ως ηθοποιός, και κέρδισε χάρη στη μουσική αυτή το Βραβείο BAFTA Καλύτερης Μουσικής. Ο Ντέιβιντ Σύλβιαν συνεισέφερε στίχους και φωνή στο τραγούδι «Forbidden Colours», φωνητική απόδοση στο βασικό μουσικό θέμα της ταινίας.
Αποδοχή
Ο ιστότοπος Rotten Tomatoes δίνει στην ταινίαs Καλά Χριστούγεννα, Κύριε Λώρενς ποσοστό αποδοχής 79% και ζυγισμένο αριθμητικό μέσο βαθμό 6,2 με άριστα το 10, με βάση 19 κριτικές.
Η ταινία είχε εισπράξεις από εισιτήρια 2,31 εκατομμύρια δολάρια από τη διανομή της στις ΗΠΑ.
Εξωτερικοί σύνδεσμοι
Κατηγορία:Ταινίες του 1983 Κατηγορία:Ιαπωνικές ταινίες Κατηγορία:Βρετανικές ταινίες Κατηγορία:Βρετανικές πολεμικές δραματικές ταινίες Κατηγορία:Αγγλόφωνες ταινίες Κατηγορία:Ιαπωνόφωνες ταινίες Κατηγορία:Ταινίες σε σκηνοθεσία Ναγκισά Οσιμά Κατηγορία:Ταινίες Β΄ Παγκοσμίου Πολέμου Κατηγορία:Βρετανικές χριστουγεννιάτικες ταινίες Κατηγορία:Βρετανικές ταινίες συσχετιζόμενες με ΛΟΑΤ Κατηγορία:Ταινίες βασισμένες σε βρετανικά μυθιστορήματα
Τρύφων Ευαγγελίδης
right|frame
Ο Τρύφων Ευαγγέλου Ευαγγελίδης, (Τρίγλεια Μικράς Ασίας, 1 Φεβρουαρίου 1863 - Αθήνα, Φεβρουάριος 1941), ήταν Έλληνας συγγραφέας, ιστορικός, εκπαιδευτικός φιλόλογος και γυμνασιάρχης.
Βιογραφία
Πήγε σχολείο στη γενέτειρά του Τρίγλεια κι έπειτα, 1878-1884, στη Μεγάλη του Γένους Σχολή στην Κωνσταντινούπολη και από το 1884 παρακολούθησε μαθήματα φιλοσοφίας στη φιλοσοφική σχολή του Πανεπιστημίου Αθηνών. Μετέβη στη Γερμανία όπου έγινε διδάκτωρ το 1892. Γυρίζοντας στην Αθήνα άρχισε να γράφει βιβλία και ιστορικές μελέτες. Γυναίκα του ήταν η Παρθενόπη Ζολώτα και είχαν 4 γιους και μία κόρη. Παιδιά τους ήταν ο Ευάγγελος (1903-1945), γεωπόνος-φυτοπαθολόγος, ο Ιωάννης (1904-1982), δικηγόρος και πολιτικός (Δημοτικός Σύμβουλος Αθηναίων 1954-1958, Πρόεδρος τού Δημοτικού Συμβουλίου τού Δήμου Αθηναίων 1956 και Βουλευτής Αθηνών τής προδικτατορικής Ε.Δ.Α. 1958-1963), ο Γεώργιος, φιλόλογος καθηγητής (1906-1970), η Μαρία (1906-1977) και ο Αριστείδης, δικηγόρος (1909-1937). Εγγόνια του είναι ο επίτιμος δικηγόρος, τ. Νομικός Σύμβουλος τού Νοσοκομείου Ε.Ε.Σ. και μεταφραστής Τρύφων Γ. Ευαγγελίδης (1946-), ο συνταξιούχος τής Τραπέζης Ελλάδος και τ. Διευθυντής και Αντιπρόεδρος τού Ταμείου Υγείας της Ιωάννης Γ. Ευαγγελίδης (1948-), η Παρθενόπη Γ. Ευαγγελίδου (1951-), παιδιά τού Γεωργίου Ευαγγελίδη και η Παρθενόπη Ι. Ευαγγελίδου (1958-2012), κόρη τού Ιωάννου Ευαγγελίδη,
Το 1899 επέστρεψε στη Γερμανία και στο Βερολίνο μαζί με άλλους ίδρυσαν την εφημερίδα "Νέα Ελλάς" που το 1901 συνέχισε την κυκλοφορία της στην Αθήνα. Από το 1901 διορίστηκε καθηγητής σε γυμνάσια και δίδαξε για περισσότερα από 30 χρόνια, από τα οποία τα 11 ως γυμνασιάρχης. Δίδαξε στα γυμνάσια Σύρου, Πάρου, Στυλίδας, Βόλου, στο Α' Γυμνάσιο Πατρών το σχολικό έτος 1916-17, και στη Θήβα. Έγινε γυμνασιάρχης στη Ρόδο κι έπειτα στο Πλωμάρι, στη Σητεία, στα Καρδάμυλα και στη Σάμο.
Τιμήθηκε δύο φορές από την Ακαδημία Αθηνών για τα βιβλία του Η ιστορία του Εποικισμού της Ύδρας,(1935) και Η παιδεία επί Τουρκοκρατίας εις δύο τόμους(1936).
Παραπομπές
Κατηγορία:Έλληνες φιλόλογοι Κατηγορία:Έλληνες ιστορικοί
Νουγκζάρ Μπαγκρατιόνι-Γκρουζίνσκυ
Ο πρίγκιπας Νουγκζάρ Πετρόβιτς τού Δυναστεία των Μπαγκρατιόνι-Γκρουζίνσκυ, ნუგზარ პეტრეს ძე ბაგრატიონ-გრუზინსკი, (γενν. στις 25 Αυγούστου 1950, στην Τιφλίδα, Γεωργιανή Σοβιετική Σοσιαλιστική Δημοκρατία) είναι ο επικεφαλής τού έκπτωτου βασιλικού Οίκου των Μπαγκρατιόνι-Γκρουζίνσκι και αντιπροσωπεύει τη διεκδίκησή του για το πρώην στέμμα της Γεωργίας.
Βιογραφία
Ο πρίγκιπας Nουγκζάρ είναι γιος τού πρίγκιπα Πέτρου Πετρόβιτς της Γεωργίας (1920–1984), εξέχοντος ποιητή και διεκδικητή της αρχηγίας της γεωργιανής δυναστείας από το 1939 έως το τέλος του, και της δεύτερης συζύγου του Λίγια Μγκελάντζε (γενν. 8 Αυγούστου 1926). Ο πρίγκιπας Νουγκζάρ είναι ο διευθυντής τού θεάτρου καλλιτεχνών τού κινηματογράφου της Τιφλίδας.
Στις 18 Δεκεμβρίου 2007 ο Nουγκζάρ συναντήθηκε με την Kριστίνα Ογιουλάντ, την αντιπρόεδρο του Riigikogu (Κοινοβούλιο της Εσθονίας) στο ξενοδοχείο Marriott-Tbilisi, όπου η Ογιουλάντ «απέτισε φόρο τιμής στη δυναστεία Μπαγκρατιόνι, η οποία έχει κάνει μία εξαιρετική συνεισφορά υπέρ της Γεωργίας ".
Ο πρίγκιπας Νουγκζάρ είναι ο μεγαλύτερος απόγονος στην εξ αρρενογονίας γραμμή τού Γεωργίου ΙΒ΄, τού τελευταίου βασιλιά της Γεωργίας (Κάρτλι και Καχέτι), που βασίλευσε.
Οικογένεια
Νυμφεύτηκε την ηθοποιό Λεϊλά Kιπιάνι (γενν. Τιφλίδα, 16 Ιουλίου 1947) στις 10 Φεβρουαρίου 1971 και έχουν δύο κόρες:
Καθώς ο Nουγκζάρ δεν έχει άρρενες απογόνους, ο Γιεβγιένι Γκρουζίνσκυ (γενν. το 1947), ο δισεγγονός τού μικρότερου αδελφού τού Bαγράτ, Ηλία (1791–1854), ο οποίος ζει στη Ρωσική Ομοσπονδία, θεωρείται ο κληρονόμος τού Νουγκζάρ σύμφωνα με τη διαδοχή σε άρρενα. Ο ίδιος ο Nουγκζάρ υποστηρίζει ότι η μεγαλύτερη κόρη του, Άννα, ορίζεται ως κληρονόμος του σύμφωνα με τον γεωργιανό δυναστικό νόμο του " Zedsidzeoba ", κατά τον οποίο κάθε παιδί της πριγκίπισσας Άννας κληρονομεί την υποψηφιότητα για δυναστική διαδοχή μέσω της μητέρας του, συνεχίζοντας έτσι την πρεσβύτερο γραμμή τού Γεωργίου ΙΒ΄.
Δυναστικός γάμος των κληρονόμων Γκρουζίνσκι και Μουχράνι
Η κόρη του Nουγκζάρ, πριγκίπισσα Άννα, μία διαζευγμένη δασκάλα και δημοσιογράφος με δύο κόρες, παντρεύτηκε τον πρίγκιπα Δαβίδ Μπαγκρατιόν τού Μουκράνι, στις 8 Φεβρουαρίου 2009 στον καθεδρικό ναό Σαμπέμπα της Τιφλίδας. Ο γάμος ένωσε τους κλάδους Γκρουζίνσκυ και Mουκράνι της γεωργιανής βασιλικής οικογένειας και συγκέντρωσε ένα πλήθος 3.000 θεατών, αξιωματούχων και ξένων διπλωματών, καθώς και εκτεταμένη κάλυψη από τα γεωργιανά μέσα ενημέρωσης.
Η δυναστική σημασία τού γάμου έγκειται στο γεγονός ότι, εν μέσω της αναταραχής στον πολιτικό κομματισμό που έχει ταλαιπωρήσει τη Γεωργία από την ανεξαρτησία της το 1991, ο Πατριάρχης Ηλίας Β΄ της Γεωργίας ζήτησε δημόσια την αποκατάσταση της μοναρχίας ως δρόμο προς την εθνική ενότητα τον Οκτώβριο του 2007. Αν και αυτό οδήγησε ορισμένους πολιτικούς και κόμματα να διασκεδάσουν με την ιδέα της γεωργιανής συνταγματικής μοναρχίας, προέκυψε ανταγωνισμός μεταξύ των πριγκίπων και των υποστηρικτών της παλαιάς δυναστείας, καθώς ιστορικοί και νομικοί συζήτησαν, ποιος έχει το ισχυρότερο κληρονομικό δικαίωμα σε έναν θρόνο που είναι κενός εδώ και δύο αιώνες. Αν και ορισμένοι Γεωργιανοί μοναρχικοί υποστηρίζουν τον ισχυρισμό τού κλάδου Γκρουζίνσκι, άλλοι υποστηρίζουν αυτόν του επαναπατρισμένου κλάδου Μουχράνι. Και οι δύο κλάδοι κατεβαίνουν σε αδιάσπαστη, νόμιμη ανδρική γραμμή από τους μεσαιωνικούς βασιλείς της Γεωργίας, ως τον Κωνσταντίνο Β΄ της Γεωργίας που απεβίωσε το 1505
Οι Μουχράνι τού βασιλικού Οίκου τού Κάρτλι αποτελούσαν γενεαλογικά πρεσβύτερο κλάδο τού Βασιλικού Οίκου των Μπαγκρατιόνι, ωστόσο ο πρεσβύτερος κλάδος είχε χάσει την κυριαρχία τού Κάρτλι μέχρι το 1724. Εν τω μεταξύ, ο κλάδος Γκρουζίνσκυ -αν και νεότερος γενεαλογικά από τους πρίγκιπες Μουχράνι- που βασίλευε στο βασίλειο τού Kαχέτι, επανένωσε τα δύο βασίλεια σε αυτό τού Kάρτλι-Καχέτι το 1762 και δεν έχασε την κυριαρχία μέχρι τη Ρωσική προσάρτηση το 1801.
Ο πρίγκιπας Γκιόργκι, γιος του Δαβίδ και της Άννας, γεννήθηκε στις 27 Σεπτεμβρίου 2011 στη Μαδρίτη της Ισπανίας. Επί του παρόντος, ο Nουγκζάρ δεν αναγνωρίζει επίσημα τον εγγονό του ως διάδοχο τού γεωργιανού θρόνου. Συνεχίζει να απαιτεί από τον Δαβίδ να υπογράψει μία γραπτή συμφωνία, στην οποία θα αναγνώριζε τον Νουγκζάρ και τον κλάδο Γκρουζίνσκυι ως τον μοναδικό νόμιμο διάδοχο τού γεωργιανού θρόνου και της κληρονομιάς των Γεωργιανών βασιλέων.
Ωστόσο, το 2013, ο πρίγκιπας Γεώργιος επέστρεψε στη Γεωργία με τη μητέρα και τον πατέρα του και βαπτίστηκε από τον Πατριάρχη της Γεωργίας Ηλία Β΄ στον καθεδρικό ναό της Mτσχέτα. Στη λειτουργία αυτή παραβρέθηκε ο πρίγκιπας Nουγκζάρ, ο οποίος μετά τη βάπτιση του εγγονού του είπε: